Suid Afrikaanse Nuus Thread - Page 171 - Stormfront
Page 171 of 226 « First < 71 121 157 158 159 160 161 162 163 164 165 166 167 168 169 170 171 172 173 174 175 176 177 178 179 180 181 182 183 184 185 221 > Last »
08-08-2007, 04:23 AM #1701
Madeleine sterf dalk in ouers se woonstel
Lissabon. – Die plaas- like dagblad Dario de Noticias het gister berig die Portugese polisie glo Madeleine McCann (4) is in haar ouers se vakansiewoonstel vermoor, pleks van ontvoer.
Die moontlikheid dat haar ouers betrokke is, word ondersoek.
Sapa-DPA berig Britse snuffelhonde en ultravoilet-tegnologie het bloedspore van 'n dooie mens gevind in die woonstel waaruit Madeleine in Mei verdwyn het.
Iemand het dit ook probeer afwas.
Haar "ontvoering" is sedertdien wyd in die nuus.
Volgens die berig vrees die polisie nou dat Madeleine vermoor is. Die koerant haal 'n anonieme bron aan: "Die polisie weet al 'n maand dat Madeleine op die aand van 3 Mei in die woonstel in die Praia da Luz-oord vermoor is."
Dit is nog onduidelik of die bloed Madeleine s'n was omdat toetse nog nie voltooi is nie. Die berig meld nie hoe die polisie tot die gevolgtrekking gekom het dat sy vermoor is nie.
'n Polisiewoordvoerder wou nie kommentaar lewer op die berig nie.
Dr. Gerry McCann sê egter hy en sy vrou, Kate, glo Madeleine leef nog. "Kate en ek glo sterk sy het geleef toe sy uit die woonstel gevat is. Ons is nie naïef nie, maar die Portugese polisie het ons verskeie kere verseker hulle soek Madeleine lewend," het McCann gister op die Britse TV-kanaal Sky News gesê.
Madeleine het vermis geraak meters van die plek waar haar ouers in die Algarve-toerismestreek aandete geëet het.
Die polisie het mnr. Robert Murat (33), 'n Brit, as hoofverdagte geïdentifiseer en al twee keer sy huis en motor deurgesoek.
Intussen het die polisie, volgens die koerant, 'n tweede verdagte, 'n wit man (40), geïdentifiseer. Vriende van die McCann-gesin wat in die oord was toe Madeleine vermis geraak het, word ook ondersoek.
Madeleine se ouers vestig sedert haar verdwyning sonder ophou aandag op haar as 'n vermiste kind.
Glanspersoonlikhede insluitende J.K. Rowling en David Beckham het bygedra tot 'n beloning as sy gevind sou word. Sy is 'n aantal kere van Marokko tot Argentinië glo gesien, maar polisie het nog geen besliste resultate bekend maak nie.
08-08-2007, 04:36 AM #1702
Boere nie verkeerd, sê kenners oor immigrante
PIETERSBURG. – Totale snert.
Dít is hoe regskenners gister gereageer het op komm. Calvin Sengani, polisiehoof in Limpopo, se herhaling eergister dat die inhegtenisnemings van onwettige immigrante van Zimbabwe 'n oortreding van die Grondwet is.
Sengani het eergister op 'n sitting van die Limpopo-wetgewer se portefeuljekomitee oor veiligheid en sekuriteit in PIETERSBURG gesê as iemand 'n ander se vrye beweging inperk, begaan dié persoon self 'n oortreding.
Hy was verlede week in die spervuur toe hy op 'n nuuskonferensie in Musina gesê het boere mag nie burgerlike inhegtenisnemings uitvoer op onwettige immigrante nie totdat die Zimbabwiërs 'n misdaad gepleeg het soos opsetlike saakbeskadiging, beskadiging van eiendom, 'n plaasaanval of verkragting.
Hy het ook gesê Zimbabwiërs pleeg nie 'n misdaad deur oor die grens na Suid-Afrika te kom nie.
Adv. Paul Hoffmann, SC, direkteur van die Sentrum vir Grondwetlike Regte, het gister gesê onwettige immigrante pleeg 'n misdaad deur oor die grens van Zimbabwe na Suid-Afrika te kom sonder die nodige dokumente.
"Die mense kom onwettig ons land binne deur drade te knip. Wat die kommissaris sê, is totale nonsens," het Hoffmann gesê.
Dr. Bernard Bekink, senior lektor in staats- en munisipale reg by die Universiteit van Pretoria, wou gister weet dat as Sengani sê onwettige immigrante moet nie in hegtenis geneem word nie, hoe gaan hulle dan bymekaar gemaak word om gedeporteer te word na hul geboorteland?
Hy is dit met Hoffmann eens dat, ingevolge statutêre regsreëls, onwettige immigrante wel in hegtenis geneem moet word.
Hy het gesê ander maniere van inhegtenisnemings bestaan wel, soos ingevolge die Immigrasiewet, wat nie verband hou met 'n misdaad wat gepleeg word nie.
Bekink sê ook dat wanneer iemand sonder die nodige dokumente 'n land binnegaan, dié persoon gevang gaan word omdat hy of sy onwettig daar is.
Hoewel Sengani verlede week gesê het boere mag nie burgelike inhegtenisnemings uitvoer op onwettige immigrante van Zimbabwe nie, gaan boere in die Musina-distrik voort om onwettiges wat op hul plase is nadat hulle drade geknip het, vas te trek.
Mnr. Gideon Meiring, voorsitter van die Soutpansberg-distrikslandbou-unie, het gesê 'n polisielid van Musina, wie se naam hy nie wou noem nie, het die boere die naweek bedank dat hulle onwettige immigrante aangekeer het. Die polisielid het gesê dit is 'n goeie voorbeeld van hoe die gemeenskap saam met die polisie werk.
Sengani het egter gesê daar sal teen boere opgetree word wat voortgaan om burgerlike inhegtenisnemings uit te voer op onwettige Zimbabwiërs wat die land binnekom.
08-09-2007, 04:02 AM #1703
'Sy wil nie meer nie, toe wurg ek haar'
"Dis belaglik! Ek hét dit nie gedoen nie, maar ek baklei teen 'n oormag."
Dít was gister die emosionele reaksie van die veroordeelde moordenaar en oudlugmagsersant, Flippie Venter, toe hy ook skuldig bevind is aan die moord op 'n 14-jarige Burundese prostituut.
Venter het sy twee kinders, Janco (4) en Millize (5), in April 2006 doodgeskiet en sy vrou, Millie, in 'n gesinstwis gewond.
Hy het toe beweer die spanning oor die Burundi-saak, wat sedert September 2004 voortsleep, het tot die skietvoorval bygedra.
Hy dien tans tien jaar tronkstraf uit nadat hy skuldig bevind is aan dié moorde.
"Ons almal weet daar was buitelandse en diplomatieke inmenging in die saak. Iemand moes geoffer word en dit was ek. Ek het my vrou en my kinders verloor, as gevolg van iets wat ek nie gedoen het nie," het Venter, 'n oud-lugmagsoldaat van die Hoedspruit-lugmagbasis, in trane buite die hof gesê.
Volgens hom sal hy sy "vingers stompies baklei" totdat 'n hoër hof anders oor die saak beslis. Gister het kolonels Johan Crouse (voorsittende regter), Michael Venter en Yvonne Nomoyi eenparig vir Venter op drie van die vyf aanklagte teen hom skuldig bevind. Met die klanke van die Dodemars by 'n begrafnisparade-inoefening langs die hof in die agtergrond, het Venter uitdrukkingloos gehoor hy is skuldig aan moord, afwesigheid van sy dienspos in Burundi en die aanranding van 'n Burundese veiligheidswag.
Hy is onskuldig bevind aan verkragting en regsverydeling.
Hy kan nou tot lewenslange tronkstraf opgelê word nadat hy die eerste Suid-Afrikaanse vredesoldaat geword het om in die buiteland aan moord op 'n gasheerland se inwoner skuldig bevind te word.
Venter het skuld op al vyf aanklagte in die Burundi-saak ontken, ondanks twee erkennings tydens die ondersoek. Hy het tydens die verhoor ontken dat hy dié erkennings gemaak het.
Crouse het in die bevinding van meer as 70 bladsye gesê dit was opmerklik dat verskeie kollegas en ander getuies kort ná die moord op Therése Nkeshimana krapmerke aan Venter se gesig en lyf opgemerk het. Venter het dit toegeskryf aan die gekrap van takke toe hy die aand na sy wagpos teruggekeer het.
"Daar was egter géén krapmerke aan sy hande of arms nie."
Volgens Crouse het 'n groot gedeelte van die bewyslas op die getuienis van mnr. Claude Demacéne, 'n taxibestuurder wat die oorledene en Venter die aand rondgery het, berus. Dáárvolgens het Venter, 'n BBP-beskermer van die vredesmag in Burundi, vir Demacéne die aand van 19 September 2004 gesê hy wil seks hê. Demacéne het hom na 'n hotel geneem, waar hy met Therése kontak gemaak het. Die drie het 'n goedkoop kamer gaan soek, maar Demacéne se motor het in 'n sloot beland.
Volgens Demacéne is Venter en die meisie daar weg en haar lyk is die volgende dag digby die roete na Venter se wagpos gevind. Venter het gesê hy en Therése het seks gehad, "maar toe wil sy nie meer nie en toe wurg ek haar". Die hof het Venter se weergawe verwerp. Die saak is uitgestel tot 27 Augustus vir 'n proefbeampteverslag.
08-09-2007, 04:15 AM #1704
Boere mág grenssluipers vang
Polokwane (Pietersburg). – Boere het die volste reg om Zimbabwiërs wat onwettig oor die grens kom vas te trek, het die parlement se staande komitee oor veiligheid, sekuriteit en grondwetlike sake bevind.
Dít kom nadat komm. Calvin Sengani, Limpopo-polisiehoof, herhaaldelik gesê het boere aan die grens mag nie burgerlike arrestasies uitvoer nie.
Luidens die komitee het boere en lede van die publiek 'n wetlike reg om Zimbabwiërs wat onwettig oor die grens na Suid-Afrika kom, aan te keer.
Daar is tydens die vergadering gesê die Strafproseswet maak voorsiening vir burgerlike inhegtenisnemings deur landsburgers, sonder 'n lasbrief.
Dit volg nadat Sengani verlede week, en weer Maandag, gesê het boere het geen reg om die grenssluipers aan te keer nie.
Volgens Sengani is dit nie onwettig vir die Zimbabwiërs om oor die grens te kom nie. Boere mag hul eers aankeer nadat hulle 'n misdaad soos 'n plaasaanval of verkragting gepleeg het. Hy het selfs gedreig dat daar teen die boere opgetree sal word.
Boere in die gebied was briesend oor Sengani se uitlatings.
Mnr. Gideon Meiring, voorsitter van die Soutpansberg-distrikslandbou-unie, het gesê boere het egter steeds voortgegaan om patrollies te ry en die Zimbabwiërs aan te keer en aan die polisie te oorhanding.
Meiring het gister gesê hy is "baie bly" dat die kwessie in die openbaar aangespreek is. "Ons het die hele tyd geweet ons tree reg op, maar dit is lekker as dit in die openbaar deur regeringslede erken word," het hy gesê.
Dr. Bernard Bekink, senior lektor in staats- en munisipalereg aan die Universiteit van Pretoria, het ook gesê boere het die volste reg om mense wat onwettige op hulle plase is, aan te keer.
"As die staat, en veral die polisie, nie hulle funksies verrig nie, het boere geen ander keuse as om self op te tree en die oortreders aan die staatsowerhede te oorhandig nie."
Volgens hom doen die polisie gereeld 'n beroep op die publiek om onwettige bedrywighede by hulle aan te meld.
Mnr. Kenny Mathiva, woordvoerder van die Limpopo-wetgewer, het gesê Sengani het homself "klaarblyklik weerspreek."
Sengani was gister nie vir kommentaar beskikbaar nie.
08-10-2007, 01:47 AM #1705
Boere wil eis oor Zimbabwiërs
Musina (Messina). – Boere hier wat skade ly weens Zimbabwiërs wat op hul plase oortree, gaan 'n regsgeding teen die regering begin om skadevergoeding te kry.
Mnr. Gideon Meiring, voorsitter van die Soutpansberg-distrikslandbou-unie, het gesê samesprekings is reeds met die vakbond Solidariteit se burgerregte-inisiatief, AfriForum, gehou om so 'n proses te begin.
Mnr. Kallie Kriel, voorsitter van AfriForum, het vandeesweek met regskenners vergader om die proses aan die gang te sit.
Meiring het gesê die regering en die polisie kom nie hul verantwoordelikheid teenoor boere wat skade ly weens Zimbabwiërs wat hul plase onwettig betree na nie.
"Ons het al baie hieroor gepraat: As hulle nie hul werk doen en ons wil help nie, gaan ons hulle dwing om aanspreeklikheid te aanvaar vir die skade wat ons ly," het Meiring gesê.
Volgens hom sal briewe onder meer aan pres. Thabo Mbeki, mnr. Charles Nqakula, minister van veiligheid en sekuriteit, en komm. Calvin Sengani, polisiehoof in Limpopo, gegee word.
Beeld het reeds berig oor boere wat derduisende rande se skade ly weens Zimbabwiërs wat wildheinings knip om toegang tot plase te kry.
In sommige gevalle kap hulle bome af om vuur te maak en daar was ook al gevalle waar hulle onwettige strikke gestel het om diere te vang om te eet.
Mnr. Andre Nienhaber, 'n boer van die distrik, het gesê hy kan nie voorbly om stukkende wildsheinings reg te maak nie.
Dit kos derduisende rande om wildsheinings te herstel.
Wild ter waarde van derduisende rande het ook al deur stukkende heinings ontsnap.
Boere ly ook skade wat toerisme betref omdat buitelandse besoekers uit vrees vir hul veiligheid weens die indringing van dié onwettige immigrante, wegbly.
Meiring het gesê daar was al talle voorvalle waar buitelandse toeriste ontspan het by jagkampe en verras is deur groepe onwettige immigrante wat deur die plase loop. Buitelandse jagters het ook al in die veld op van die onwettige immigrante afgekom.
Die Soutpansberg-distrikslandbou-unie het sedert 2002 verskeie briewe aan komm. Jackie Selebi, polisiehoof, gestuur oor die probleme met Zimbabwiërs.
Meiring het gesê ontvangs van die briewe is nooit eens erken nie. Sedertdien ry boere in die gebied elke dag patrollies om onwettige immigrante op te laai en aan die polisie te oorhandig.
"Dit is al jare 'n groot probleem en die regering doen niks doeltreffends om dit vir eens en altyd op te los nie," het Meiring gesê.
Boere het al inligting aan die polisie gegee van voertuie wat by die Baobab-tolhek wag om onwettige immigrante verder die land in te vat. Niks is egter nog aan die saak gedoen nie.
Meiring het gesê die situasie dwing hulle om moontlik self 'n padblokkade te hou om die onwettige immigrante aan te keer.
08-10-2007, 01:54 AM #1706
Inbraak by huise glo net 'petty crime'
Die polisie neem nie inbrake by huise ernstig op nie want dit is 'n geringe misdaad.
Só het beamptes van die Silverton-polisiekantoor glo aan twee buurmanne van Equestria in die ooste van Pretoria gesê nadat albei se huise onlangs onder inbrekers deurgeloop het.
Mnr. Jaco de Bruyn het vertel hoe daar verlede Dinsdag by sy huis ingebreek is.
"Die plek is verwoes. Die skelms het al my elektroniese toerusting en my wapens uit die kluis gesteel.
"Ek het foto's geneem van wielmerke in my oprit. Die polisie het glad nie daarin belanggestel nie. 'n Vrou by die polisiekantoor het gesê hulle neem nie huisbrake ernstig op nie en dat dit 'n petty crime is," het De Bruyn gesê.
Twee dae later is sy buurman, mnr. Maxwell Fuzani, se huis besteel.
De Bruyn se huiswerker het hom gebel en gesê skelms is besig om by die bure in te breek. Hy het toe glo die speurder gebel wat hom tydens sy inbraak gehelp het. "Die speurder het gesê ek moet 10111 bel. Niemand het geantwoord nie."
Volgens Fuzani het sy vrou hom omstreeks middagete gebel en van die diefstal vertel. Die inbrekers het onder meer elektroniese- en rekenaartoerusting gebuit.
"Ek het van Woodmead in Johannesburg af gery. Toe ek by die huis kom, het ek nog twee uur lank vir die polisie gewag. Die polisiekantoor is seker nie 10 min. se ry van my af nie.
"My vrou het gesê dat iemand by die polisiekantoor vir haar gesê het hulle het nie genoeg personeel om al die sake te hanteer nie.
"Tot vandag toe was daar nog nie 'n speurder of 'n vingerafdruk-beampte by my huis nie," het Fuzani gesê.
Insp. Katlego Mogale, polisiewoordvoerder, het gesê De Bruyn en Fuzani se bewerings is leuens.
Volgens Mogale is inbrake by huise 'n prioriteitsmisdaad en elke saak word op sy eie meriete gehanteer.
"Slagoffers van huisbrake moet die polisie so gou as moontlik kontak en enige inligting wat hulle kan help, gee.
" 'n Misdaadtoneel moet onmiddellik nadat die saak aangemeld is, deur polisiebeamptes besoek word.
"Die nodige beamptes, soos die mense wat die vingerafdrukke neem, word ook dan na die toneel toe uitgeroep," het Mogale gesê.
08-10-2007, 02:04 AM #1707
Een dood, vyf ander vas
Blinkpan. – Die vyf verdagtes wat tydens 'n rooftog by 'n myn hier gearresteer is, het Maandag in die Middelburg-landdroshof verskyn.
Klagtes van roof met verswarende omstandighede, poging tot moord, menseroof en huisbraak met die opset om te roof en roof met verswarende omstandighede word teen die beskuldigdes ondersoek.
Volgens supt. Sibongile Nkosi, provinsiale woordvoerder van die polisie, het die polisie inligting ontvang van 'n rooftog by die myn.
Met die polisie se aankoms op die toneel het die rowers reeds twee van die veiligheidswagte oorrompel, van vuurwapens en 'n voertuig beroof en toe gyselaar geneem.
Die rowers het in een van die hoofgeboue op die myn inbeweeg nadat hulle dit oopgesluit het met sleutels wat hulle by die wagte gevat het.
'n Skietery het tussen die polisie en die rowers ontstaan.
'n Rower is dood en twee is beseer in die wilde skietgeveg met die polisie wat byna 13 minute lank geduur het.
08-10-2007, 02:11 AM #1708
Misdaad: Sakelui betaal
Pretoriase sakelui bestee jaarliks derduisende rande om hul ondernemings te probeer beveilig, maar selfs dié maatreëls lyk of dit weinig effek het op misdaad.
In 'n onlangse meningsopname deur die Gauteng-Noord-sakekamer waarin lede uitgevra is hoe misdaad hul gesinne en ondernemings raak, blyk dit sekere sakemanne se jaarlikse gemiddelde kapitaaluitgawes aan veiligheidsmaatreëls is sowat R45 000. Verder bestee hulle nóg sowat R26 000 jaarliks aan lopende uitgawes om misdaad hok te slaan.
Vraelyste is na sakekamerlede gestuur waarin hulle onder meer moes antwoord oor die impak van misdaad en wat hulle sou voorstel om misdaadvlakke te verminder.
Die 86 sakemanne uit verskillende sakesektore het 'n verskeidenheid antwoorde gegee.
Hulle sê onder meer dat hul kliënte te bang is om hul ondernemings te besoek weens 'n vrees vir kapings of diefstal.
Daar is 'n konstante vrees by mense dat hulle aangeval gaan word en die meeste is bang om snags te bestuur of kliënte te besoek.
Tot 'n kwart van die respondente se gesinne of werknemers is die afgelope jaar deur 'n moordvoorval geraak, en daar is onder die respondente 234 voorvalle van diefstal by die respondente of hul werknemers aangemeld.
Uit die opname blyk dit ook dat misdaad geweldig baie spanning op verskeie ondernemings en hul personeellede plaas.
"Misdaad beperk my bewegings en die tyd wat ek by kliënte en op projekte wil bestee, want ek is bang om saans te ry," het een van die respondente geantwoord.
Die hoë koste van veiligheidsmaatreëls beïnvloed boonop winste.
"Ons probeer by ons lede uitvind watter probleme hulle ondervind en hoe ons hulle daarmee kan help," sê Mike Anderson, uitvoerende hoof van die sakekamer.
"Misdaad veroorsaak 'n senuweeagtigheid wat weer produktiwiteit (negatief) beïnvloed. Uiteindelik het dit weer 'n invloed op jou opbrengs."
Wat hul menings oor voorgestelde oplossings betref, vra respondente 'n strenger houding van regeringslui jeens misdadigers, meer werkskepping en swaarder vonnisse.
Baie vra ook vir beter opleiding, geld en hulpbronne vir die polisie.
Volgens Anderson is die meeste van hul lede die afgelope jaar op een of ander manier deur ernstige misdaad geraak. "Mense bestee baie geld aan veiligheid, maar dit lyk of die situasie vererger," sê hy.
Die meeste sakelui is bereid om betrokke te raak om misdaad te help voorkom. "Hulle besef hulle kan nie meer net op eksterne magte staatmaak om die probleem op te los nie."
08-15-2007, 04:41 AM #1709
Duisende van polisie sonder rybewys
KAAPSTAD. – Meer as 8 000 van Suid-Afrika se polisielede het nie rybewyse nie.
Dié statistieke is deur die minister van veiligheid en sekuriteit, mnr. Charles Nqakula, bekend gemaak.
Nqakula het 'n string geskrewe vrae deur hoofsaaklik lede van die opposisiepartye in die parlement beantwoord. Talle was oor oortredings deur polisiebeamptes, waaronder verkragting.
Volgens die minister is 149 lede die afgelope vyf jaar aangekla van verkragting, onder wie 39 skuldig bevind is. Die maksimum tronkstraf hiervoor opgelê, was 25 jaar, in KwaZulu-Natal.
Nqakula het in antwoord op nog 'n vraag, deur die DA-LP me. Dianne Kohler Barnard, bevestig dat die vereiste dat alle nuwe polisielede oor 'n geldige rybewys beskik, in Julie 1997 van krag gekom het.
Desondanks is altesame 8 303 beamptes oor die land heen steeds sonder 'n rybewys.
Die meeste van hulle is in die Oos-Kaap (3 681), gevolg deur KwaZulu-Natal (1 438), die Noord-Kaap (771), die Vrystaat (564), die Wes-Kaap (473), Limpopo (442), Noordwes (426), Mpumalanga (294) en Gauteng (214).
Volgens Nqakula is daar tans geen spertyd vir dié beamptes om hul rybewyse te verkry nie, maar mediumtermyn-planne is gereed om hulle by te staan.
Verder is ook begin met verskeie indiensopleiding- en bestuursprogramme (waaronder K53, misdaadondersoek en misdaadvoorkoming) om te verseker dat diegene wat reeds vir die polisie werk, dieselfde kwalifikasies bekom as nuwe lede.
08-17-2007, 04:11 AM #1710
Hof toe, al het hy boetes betaal
'n Luilekker Sondaguitstappie na Johannesburg het 'n inwoner van Irene, Pretoria, se bloeddruk die hoogte laat inskiet.
Danie de Witt het ná die uitstappie vier kennisgewings vir spoedoortredings in die pos ontvang.
"Die oortredings is die betrokke dag sowat vyf minute uitmekaar by verskillende verkeerskruisings in Hans Strijdomrylaan, Randburg, begaan," vertel Danie.
"Ek het die boetes elektronies by Absa gaan betaal en die depositostrokies as bewysstukke gehou."
Verlede week – twee maande nadat hy die boetes betaal het – het Danie 'n dagvaarding ontvang om in die hof te verskyn.
"Ek het weer die boete by Absa gaan betaal."
Toe hy die volgende dag 'n tweede dagvaarding kry, het hy besef hy het dubbel betaal vir sy eerste boete.
"Ek is keelvol. Die fout lê nie by die motoriste nie, maar by die elektroniese stelsels van die metropolisie wat nie die boetes betyds verwerk nie."
Danie is ook glad nie beïndruk met die feit dat die spoedkamera op die R28-pad tussen boomtakke versteek was nie.
"Ek dink nie dit is wettig nie," sê hy.
Hy kla ook oor die telefoonnommer wat op die dagvaardings verskyn. "Niemand antwoord ooit die telefoon nie."
Hoofsupt. Wayne Minnaar, woordvoerder van die Johannesburg-metropolisie, sê mense betaal gewoonlik hul boetes te laat.
Motoriste kry 'n eerste kennisgewing met 'n sperdatum. As hulle nie betaal het nie, kry hulle 'n tweede. Daarna kry hulle 'n derde kennisgewing met die doel om te dagvaar met 'n hofdatum.
"Mense wag gewoonlik tot op die laaste oomblik. Baie moes dan reeds in die hof verskyn het.
"Die regsproses is dan reeds in werking gestel," sê hy.
Die metropolisie reik maandeliks nagenoeg 300 000 kennisgewings vir verkeersoortredings uit, sê Minnaar.
Volgens hom is dit nie standaardpraktyk om spoedkamera's te versteek nie, "hoewel daar nie 'n wet is wat dit verbied nie".
Die elektroniese betaling deur Absa verskyn eers twee dae ná die betaling op die metropolisie se stelsel.
Mense wat boetes by Absa betaal, moet te alle tye die depositostrokie, wat die boetenommer bevat, in die motor hou.
"Niemand wat 'n boete by 'n bank betaal het en bewys daarvan kan lewer, sal by 'n padblokkade in hegtenis geneem word nie," het hy gesê.
Die webwerf www.payfine.co.za is regstreeks verbind met die metropolisie. Wanneer jy jou boete hier aanlyn betaal, verskyn dit onmiddellik op die metropolisie se stelsel.